2014. aasta jalgpalli maailmameistrivõistlused
2014. aasta jalgpalli maailmameistrivõistlused olid 20. maailmameistrivõistlused jalgpallis. Need toimusid 12. juunist kuni 13. juulini 2014 Brasiilias. Brasiillased, kes viisid 64 aasta järel taas läbi maailmameistri välja selgitava turniiri, lubasid staadionitesse investeerida ligikaudu 0,8 miljardit eurot[viide?]. Uue ilme sai ka Maracanã staadion Rio de Janeiros, millel Brasiilia kaotas 1950. aasta finaalis Uruguayle 1:2.[viide?] Rahvusvaheline Jalgpalliliit FIFA andis Brasiiliale turniiri korraldamise õiguse 30. oktoobril 2007 Zürichis. Kuna Colombia otsustas 2014. aasta MM-i korraldajamaa kandidatuurist loobuda, jäi Brasiilia ainsaks kandidaadiks. Sellist olukorda soovib FIFA president Sepp Blatter edaspidi välistada.[viide?] Brasiilias kasutati MM-i finaalturniiri raames esimest korda väravajoonetehnoloogiat ja karistuslöökide korraldamisel palli ning müüri asukohtade vahu abil märgistamist.[viide?] Bosnia ja Hertsegoviina oli ainuke jalgpalli MM-i finaalturniiride debütant (iseseisva riigina).[viide?] Maailmameistriks tuli Saksamaa jalgpallikoondis, kes alistas finaalis 1:0 Argentina jalgpallikoondise.